ওল্ড ট্র্যাফোর্ড সমর্থকরা তাঁদের বক্তব্য জানিয়ে দিয়েছেন। আর সময় নষ্ট না করে এখনই দায়িত্ব থেকে সরিয়ে দেওয়া হোক লুই ফান হাল-কে। কিন্তু তাঁদের দাবি শেষ পর্যন্ত বাস্তবায়িত হবে কি না, তা নিয়ে ম্যাঞ্চেস্টার ইউনাইটেড ক্লাব মুখ খোলেনি। মেয়ের জন্মদিনের অনুষ্ঠান সেরে সোমবার গভীর রাতে নেদারল্যান্ডস থেকে ফিরে আসেন ম্যান ইউ ম্যানেজার। মঙ্গলবার ফুটবলারদের নিয়ে ক্যারিংটন ট্রেনিং গ্রাউন্ডে শুরু করে দেন অনুশীলন। একইসঙ্গে ফের জোর জল্পনা তৈরি হয়েছে তাঁর সঙ্গে ফুটবলারদের সম্পর্ক নিয়ে। ব্রিটিশ মিডিয়ার খবর, ড্রেসিংরুমের আস্থা হারিয়েছেন ফান হাল। দলের মধ্যে তাঁর সমর্থকের সংখ্যা ক্রমশ আরও কমছে। ফান হাল-এর সঙ্গে আলোচনায় বসতে চেয়েছিলেন ক্লাবের এগজিকিউটিভ ভাইস চেয়ারম্যান এড উডওয়ার্ড, এমনও শোনা যাচ্ছে। ফান হাল নাকি সেই প্রস্তাবে সাড়া দেননি। তাতে জল্পনা আরও বেড়েছে যে, তিনিও কি বুঝে গিয়েছেন আর বেশিদিন চাকরি নেই!